‘નેચર પાર્ક’નો સમય સવારે 8 થી સાંજે 5 વાગ્યા સુધીનો છે. વિવિધ પ્રકારના પક્ષીઓને સાંભળવા માટે સવારનો સમય ઉત્તમ છે. આથી અમે સવારથી જ ત્યાં જઈ પહોંચ્યા. અહીં પ્રવેશતાની સાથે સૌથી પહેલાં રજિસ્ટ્રેશન કરાવવું પડે છે. સાવ સામાન્ય નોંધણી ફી ચૂકવ્યા બાદ અહીં આખો દિવસ પસાર કરી શકાય છે. મુલાકાતીઓ પોતાનું ભાથું સાથે લઈને આવી શકે છે. તદુપરાંત, જો વધારે વ્યક્તિઓનો સમુહ કે સંગઠન મુલાકાત લેવા ઈચ્છતા હોય તો તેઓ માટે તંબૂમાં રાત્રિ રોકાણ, કેમ્પ ફાયર અને નાસ્તો-ભોજનની તમામ વ્યવસ્થા સામાન્ય દરથી કરી આપવામાં આવે છે. જંગલના વિસ્તારોમાં પરિભ્રમણ કરવા માટે, વન્સ્પતિ-ઔષધિઓ અને પક્ષીઓની ઓળખ માટે ‘નેચર પાર્ક’ તરફથી સાથે માર્ગદર્શક પણ આપવામાં આવે છે.